Tee & Taai Toffies | rooi rose Tee & Taai Toffies | rooi rose
Bekendes gesels openhartig met Ilse Salzwedel oor hul doen en late. Boonop gaan hulle probeer om vir luisteraars raad te gee oor hul probleme. Gaan dit werk? Luister en oordeel self! Ons waarborg 'n luisterervaring vol deernis en humor.
Tee & Taai Toffies is nie weg nie, ons vat net 'n blaaskans
'n Mikrofoon het 'n vreemde manier om die skanse te laat val, en die eindresultaat is verfrissend inspirerend, soms ontroerend en dikwels baie snaaks, soos ons gratis podsendingreeks Tee & Taai Toffies bewys
Ian Wessels, bekende RSG-omroeper, vertel van sy stryd teen kanker en hoe hy sy positiewe lewensuitkyk behou. 'n Inspirerende en vermaaklike gesprek met Ilse Salzwedel waarin Ian ook raad gee oor negatiewe mense en hoe om positief en dankbaar te bly te midde van die slegte nuus wat die wêreld om ons skynbaar oorheers.
Krediet: Aangebied, vervaardig en geredigeer deur Ilse Salzwedel, Musiek deur Mart-Marie Snyman
Tee & Taai Toffies Episode 21: André Schwartz, vriende in krisis en geliefde troeteldiere
Die sanger André Schwartz gesels oor sy besondere verhouding met sy ma, sy lewe op 'n plaas buite Johannesburg en sy versameling troeteldiere. Hy kyk terug oor sy loopbaan, en gesels ook openhartig oor sy lewe met motorneuronsiekte. Hy en Ilse Salzwedel gee ook vir luisteraars raad oor hoe om vriende tydens 'n krisis by te staan, wat om te doen as jou vriendin nie van jou troeteldiere hou nie en hoe om 'n lewensmaat te kry om rustiger te leef.
Vir Rolanda Marais (wat onlangs te sien was in die internasionale produksie Trackers) was 2019 'n besige jaar vol loopbaanhoogtepunte. Maar dit was ook die jaar waarin sy uitgebrand het. Sy gesels met Ilse Salzwedel oor die belangrikheid van balans,die vreugdes van moederskap en haar rol in Poppie Nongena. Hulle beantwoord ook lesersvrae oor 'n vriendin wat skielik afsydig voorkom, 'n kind wat sukkel om aan te pas by haar graad en 'n tiener wat graag wil gaan drama studeer.
Tee & Taai Toffies Episode 19: Madelein Rust, mishandelde dogters en raad vir kankerlyers
Die bekroonde spanningsverhaalskrywer Madelein Rust gesels openhartig (en met humor) oor haar stryd teen borskanker en haar skryfwerk. Sy en Ilse gee ook goeie raad aan ons luisteraars. Luister nou na Tee & Taai Toffies Episode 19: Madelein Rust, mishandelde dogters en raad vir kankerlyers.
Tee & Taai Toffies Episode 17: Dewald Wasserfall, lui mans en lastige kollega's
Die gewilde sanger Dewald Wasserfall gesels oor sy drie grootste passies: sy gesin, reis en musiek. Hoor watter raad het hy en Ilse Salzwedel vir 'n leser wie se man skielik besluit het hy wil nie meer kinders hê nie. En hoe gemaak met 'n man wat nie help in die huis nie, of 'n lastige manlike kollega?
Tee & Taai Toffies Episode 16: Rian van Heerden, Suinige vriende en irriterende kollega's
In hierdie episode van Tee en Taai Toffies wys ons jou 'n kant van Rian van Heerden wat die publiek selde sien. Hy gesels met Ilse Salzwedel oor sy passie vir die waarheid en regverdigheid, die polemiek waarin hy hom al dikwels bevind het en pa-wees. Hulle beantwoord ook lesersvrae. Hoe gemaak met vriende wat skimp vir afslag by jou besigheid, 'n irriterende kollega en 'n vriendin wat 'n affair het en wie se man salig onbewus is daarvan?
Tee & Taai Toffies Episode 15: Annelie Botes, kosfiemies en toksiese gesinslede
Hoekom het Annelie Botes haar man laat belowe het dat sy eerste kan doodgaan, en wat is alles nog op haar kluitklaplysie? En watter rol het Dalene Matthee in haar lewe gespeel? Annelie en Ilse antwoord ook lesersvrae oor kosfiemies, 'n moeilike volwasse kind wat nie die nes wil verlaat nie en toksiese familieverhoudings.
Tee & Taai Toffies Episode 14: Hannon, oninspirerende klerekaste en persoonlike styl
In hierdie episode van Tee en Toffies leer ken ons die mens agter die Glam Guru Hannon – en die praatjies oor beessterte (ja, jy het reg gehoor!), haargeheime en skoonheidswenke gaan gepaard met baie pret en heelwat gelag. Hannon en Ilse Salzwedel beantwoord ook lesers se vrae oor kollegas wat nie weet hoe om te grimeer nie, die belangrikheid (of nie) van 'n persoonlike styl en hoe om jonger te lyk.
Tee & Taai Toffies Episode 13: Erns Grundling, Reisgoggas en Rand-rek-wenke
Ilse Salzwedel gesels met die reisskrywer Erns Grundling oor sy jongste boek, "Sushi en Shosoloza", sy ervaring van die Wêreldbeker-rugby in Japan, sy Camino-staptog, "friendzoning", uitbranding en hoe om op 'n klein begroting te reis.
Tee & Taai Toffies: Deon Meyer, tweede liefde en stout kinders
Ilse gesels openhartig met Deon Meyer oor sy skrywersloopbaan en die M-Net produksie "Trackers" wat op sy boek "Spoor" gebaseer is. En hulle probeer ook om 'n paar luisteraars se probleme op te los.
Krediet: Aangebied, vervaardig en geredigeer deur Ilse Salzwedel, uitvoerende vervaardiger Hannelie Diedericks. Musiek deur Mart-Marie Snyman
Tee & Taai Toffies Episode 11: Lizz Meiring, negatiewe familielede en onverantwoordelike kollegas
Ilse gesels openhartig met Lizz Meiring, of Bizzie Lizzie soos sy in die bedryf bekend staan, oor haar interessante en uiteenlopende loopbaan en saam probeer hulle luisteraars se probleme oplos.
Tee & Taai Toffies S1 E10: Karlien van Jaarsveld, moeë ma's en broers wat baklei
Ilse gesels openhartig met Karlien van Jaarsveld en saam probeer hulle luisteraars se probleme oplos. Boonop deel Karlien opwindende nuus met ons!